《夜深偶成》
宋代·慕容彦逢

同舍诸稚子，初更坦腹眠。须臾起鼻息，汹汹如奔泉。

而我忧且病，欲卧辄迁延。坐久觉疲倦，就枕如临渊。

展转复长吁，情绪更凄然。睡思暂彷佛，征雁鸣九天。

使我不能寐，体气宁不便。身心贵摄理，事累宜弃捐。

而我无所答，泣涕但涟涟。是时月当午，素影隙中圆。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。